CELEX: 32018R0067
Language: ro
Date: 2017-10-03 00:00:00
Title: Regulamentul delegat (UE) 2018/67 al Comisiei din 3 octombrie 2017 de completare a Regulamentului (UE) 2016/1011 al Parlamentului European și al Consiliului în ceea ce privește stabilirea condițiilor de evaluare a efectelor încetării sau modificării indicilor de referință existenți (Text cu relevanță pentru SEE. )

17.1.2018   
            
            
               RO
            
            
               Jurnalul Oficial al Uniunii Europene
            
            
               L 12/14
            
         REGULAMENTUL DELEGAT (UE) 2018/67 AL COMISIEI
   din 3 octombrie 2017
   de completare a Regulamentului (UE) 2016/1011 al Parlamentului European și al Consiliului în ceea ce privește stabilirea condițiilor de evaluare a efectelor încetării sau modificării indicilor de referință existenți
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) 2016/1011 al Parlamentului European și al Consiliului din 8 iunie 2016 privind indicii utilizați ca indici de referință în cadrul instrumentelor financiare și al contractelor financiare sau pentru a măsura performanțele fondurilor de investiții și de modificare a Directivelor 2008/48/CE și 2014/17/UE și a Regulamentului (UE) nr. 596/2014 (1), în special articolul 51 alineatul (6),
   întrucât:
   
               (1)
            
            
               Pentru a se asigura că autoritățile competente aplică articolul 51 alineatul (4) din Regulamentul (UE) 2016/1011 în același mod, este necesar să se stabilească în detaliu condițiile în care autoritățile competente pot concluziona că încetarea furnizării sau modificarea unui indice de referință existent ar putea avea ca rezultat un eveniment de forță majoră ori ar putea afecta executarea sau ar putea încălca în alt mod termenii unui contract financiar sau ai unui instrument financiar sau regulile unui fond de investiții care se raportează la un indice de referință existent.
            
         
               (2)
            
            
               Acest lucru este valabil în special în cazurile de „forță majoră”, termen care este interpretat în mod diferit de la un stat membru la altul.
            
         
               (3)
            
            
               O valoare semnificativ diferită a indicelui este o cauză majoră a situațiilor de afectare a executării sau de încălcare a termenilor unui contract financiar sau instrument financiar sau a regulilor unui fond de investiții care se raportează la un indice de referință. Aceste valori semnificativ diferite pot fi cauzate de o întrerupere bruscă în seria cronologică a indicelui sau de un grad diferit de volatilitate a indicelui, care, la rândul său, poate fi cauzat(ă) de modificări ale metodologiei pentru furnizarea indicelui de referință sau ale datelor de intrare pe baza cărora se calculează indicele de referință. Autoritățile competente ar trebui să evalueze efectele potențiale ale acestor modificări de la caz la caz, întrucât amploarea întreruperii sau a modificării gradului de volatilitate a indicelui depinde foarte mult de natura indicelui de referință și a instrumentelor financiare, a contractelor financiare sau a fondurilor de investiții care se raportează la acesta.
            
         
               (4)
            
            
               Modificările aduse tipului de date de intrare utilizate sau fiabilității surselor de date pot avea un impact asupra caracterului adecvat al unui indice de referință pentru anumite tipuri de utilizare. Prin urmare, autoritățile competente ar trebui să evalueze dacă modificările respective ar putea declanșa o situație de forță majoră, ar putea afecta executarea sau ar putea conduce la încălcarea în alt mod a termenilor contractuali.
            
         
               (5)
            
            
               Evenimentele de forță majoră, afectarea executării sau încălcarea în alt mod a termenilor contractuali sunt mai puțin probabile atunci când există un substitut acceptabil al indicelui de referință sau cel puțin o procedură, menționată în documentele relevante, de selectare a unui astfel de substitut al indicelui de referință.
            
         
               (6)
            
            
               Este posibil ca indicii care măsoară piețe foarte specifice să se bazeze în mod semnificativ pe reputația, puterea de decizie sau cunoștințele de specialitate ale furnizorului de indici. Prin urmare, autoritățile competente ar trebui să evalueze dacă, în circumstanțele respective, modificarea unui indice de către furnizorul acestuia ar putea declanșa o situație de forță majoră, ar putea afecta executarea sau ar putea conduce la încălcarea în alt mod a termenilor contractuali,
            
         ADOPTĂ PREZENTUL REGULAMENT:
   Articolul 1
   Condiții de evaluare
   (1)   În sensul articolului 51 alineatul (4) din Regulamentul (UE) 2016/1011, o autoritate competentă trebuie să ia în considerare următoarele condiții atunci când evaluează dacă încetarea furnizării sau modificarea unui indice de referință care nu îndeplinește condițiile prevăzute de regulamentul menționat ar avea ca rezultat un eveniment de forță majoră ori ar afecta executarea sau ar încălca în alt mod termenii unui contract financiar sau instrument financiar sau regulile unui fond de investiții care se raportează la indicele de referință respectiv:
   
               (a)
            
            
               modificarea indicelui de referință ar presupune o modificare semnificativă a naturii datelor de intrare, a metodologiei de determinare a acestor date, a procesului de colectare a datelor sau a altor elemente ale furnizării indicelui de referință, ceea ce ar conduce la o valoare semnificativ diferită a indicelui de referință;
            
         
               (b)
            
            
               modificarea naturii datelor de intrare sau a metodologiei de determinare a acestor date pentru a asigura conformitatea indicelui de referință cu Regulamentul (UE) 2016/1011 ar afecta reprezentativitatea indicelui de referință pentru piața sau realitatea economică pe care acesta este destinat să o măsoare, determinând, în ultimă instanță, o modificare a naturii indicelui de referință;
            
         
               (c)
            
            
               indicele de referință care nu îndeplinește condițiile prevăzute de Regulamentul (UE) 2016/1011 nu are niciun substitut care:
               
                           (i)
                        
                        
                           îndeplinește condițiile prevăzute de Regulamentul (UE) 2016/1011;
                        
                     
                           (ii)
                        
                        
                           măsoară aceeași piață sau aceeași realitate economică;
                        
                     
                           (iii)
                        
                        
                           este inclus în registrul public menționat la articolul 36 din Regulamentul (UE) 2016/1011 sau este furnizat de un administrator inclus în registrul respectiv;
                        
                     
         
               (d)
            
            
               nici contractele financiare, instrumentele financiare sau fondurile de investiții existente care se raportează la indicele de referință, nici documentele de însoțire ale acestora nu prevăd un substitut al indicelui de referință, norme privind modul în care trebuie determinat un astfel de substitut și nici o altă măsură corespunzătoare pentru situații de urgență;
            
         
               (e)
            
            
               transferarea indicelui de referință de la un administrator la altul ar conduce la o modificare substanțială a indicelui de referință.
            
         (2)   Condițiile de la alineatul (1) se aplică de la caz la caz.
   Articolul 2
   Intrarea în vigoare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 3 octombrie 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 171, 29.6.2016, p. 1.